कस्तूरचंद पार्क हमारे घर से ज्यादा दूर नहीं था। वहां हर छठे छमासे एक बड़ी नुमाइश लगती। उसमें आने वाले खेल तमाशे हमें मुंहजुबानी याद थे: मौत का कुआं, हा हा ही ही गैलरी, दो सिर वाला बालक, मैरी गो राउंड और जायण्ट व्हील। प्रवेश शुल्क था एक आना। नुमाइश आने के पहले हफ्ते ही पापा हमें पूरी नुमाइश की सैर करवा देते। छोटे मोटे खिलौने खरीद देते और वे अपने काम में लग जाते। मुझे इतने से चैन कहां। शाम को नुमाइश की बत्तिायां आंख मार मार कर न्योता भेजतीं। सरोजिनी और सम्मन की दिलचस्पी प्लास्टिक के खिलौनों वाली दुकान में थी। आशासिंह और मैं मेरी गो राउंड में घूमना चाहती थीं।